13.12.2007 16:56   2008. aasta eeldatav puhaskasum on 6,5 miljonit krooni, teatas ettevõte.    Nõukogu esimehe Taavi Rõivase sõnul jätkab ettevõte kiire laienemisega ning 2008. aastal nii valmivad kui stardivad mitmed suured objektid.    "Suvel valmib Viru vangla kogumaksumusega 1,2 miljardit krooni ning õppeaasta alguseks anname üle üheksa uut või renoveeritud koolihoonet," ütles Rõivas. "Alustame Koidula  raudteepiirijaama ning mitme büroohoone ehitusega."    Teise päevakorrapunktina kiitis nõukogu heaks 3. detsembril RKASi ja haridus- ja teadusministeeriumi vahel sõlmitud "Riigikoolide rekonstrueerimise raamlepingu" uue redaktsiooni, mille kohaselt renoveeritakse RKASi abiga aastatel 2008-2010 kolmteist üldharidus- ja erikooli.    Investeeringu eeldatavaks kogumahuks on kavandatud 1,033 miljardit krooni, millest 850 miljoni krooni ulatuses kasutatakse "Kooliinvesteeringu programmi" vahendeid.    Allkirjastatud lepingu näol on tegemist möödunud aasta 28. aprillil sõlmitud kokkuleppe uue redaktsiooniga, millega täpsustatakse korrastatavate koolide nimekirja, ehitustööde teostamise aega, investeeringute mahtu ning üüri arvestamise põhimõtteid.    Kõik rekonstrueeritavate riigikoolide kinnistud, välja arvatud moodustatav Raikküla kooli kinnistu, on tänaseks ka juba RKASi aktsiakapitali üle antud. Koolihoonete täpsed ehitusmaksumused ja valmimise tähtajad selguvad peale vastavate  riigihangete läbiviimist.    Aastatel 2008-2010 renoveeritakse Noarootsi gümnaasium, Kaagvere erikool, Kammeri kool, Kallemäe kool, Porkuni kool, Päinurme internaatkool, Vidruka kool, Vaeküla kool, Nõo reaalgümnaasium, Raikküla kool, Puiatu erikool, Helme sanatoorne internaatkool ja Keila-Joa sanatoorne internaatkool.    RKAS on 2001. aastal loodud Eesti Vabariigile kuuluv 1,3 miljardi krooni suuruse aktsiakapitaliga kinnisvaraarenduse ja -haldusega tegelev ettevõte, mille aktsiad kuuluvad  100%-liselt Eesti Vabariigile. Aktsiaid valitseb Rahandusministeerium.